钦定古今图书集成/明伦汇编/官常典/第357卷 > 刘安
## 钦定古今图书集成/明伦汇编/官常典/第357卷 > 刘安

按《明外史》本传：“安字汝勉，慈谿人。嘉靖五年进士，授
南京工部主事，改河南道御史。入台甫一月，上疏曰：
‘人君贵明不贵察，察非明也。人君以察为明，天下始
多事矣。陛下临御八年，而治理未臻，识者谓陛下之
治功捐于明察。夫治可以缓图，不可以急取，可以休
养致，不可以督责成。以急切之心，行督责之政，于是
躬亲有司之事，指摘臣下之失，令出而复返，方信而
忽疑。大小臣工救过不暇，多有不安其位者。孰能为
陛下建长久之策，以图治平哉？且朝廷者，四方之极
也。内之君臣习尚如此，则外抚按守令之官风从响
应。上以苛察绳，下以苛察应，恐民穷为起盗之源，食
寡无强兵之理。今明天子综核于上，百执事振刷于
下，丛蠹之弊，十去其九，所少者元气耳。伏望大包荒
之量，重根本之图，略繁文而先急务，𥳑细故而弘远
猷。不以一人之毁誉为喜怒，不以一言之顺逆为行
止。久任老成，优容言官，则君臣上下一德一心，人人
各安其位，事事各尽其才，雍熙太和之治不难见矣’。”
帝阅疏大怒，逮赴锦衣卫拷讯。兵科给事中胡尧时
救之，并逮治。狱具，谪尧时攸县主簿，安馀干典史，筑